meteoparea: Έρευνα: Η Αυστραλία βιώνει τις θερμότερες δεκαετίες της
Έρευνα: Η Αυστραλία βιώνει τις θερμότερες δεκαετίες της
Η περίοδος από το 1950 έως σήμερα είναι για την Αυστραλία - και την ευρύτερη περιοχή της Αυστραλασίας- η θερμότερη της τελευταίας χιλιετίας. Αυτό τουλάχιστον υποστηρίζουν ερευνητές από το Πανεπιστήμιο της Μελβούρνης επικαλούμενοι 27 κλιματικά αρχεία, μέσω των οποίων αναδημιούργησαν τις καιρικές συνθήκες που επικρατούσαν στην περιοχή τα τελευταία 1000 χρόνια. Οι επιστήμονες αποδίδουν την τάση αυτή στην «ανθρωπογενή κλιματική αλλαγή».
Οι ερευνητές χρησιμοποίησαν μια σειρά φυσικών δεικτών, όπως είναι οι δακτύλιοι των δέντρων, τα κοράλλια και οι πυρήνες των πάγων, για να μελετήσουν τις θερμοκρασίες που επικρατούσαν την τελευταία χιλιετία στην Αυστραλασία - τη γεωγραφική περιοχή που περιλαμβάνει την Αυστραλία, τη Νέα Ζηλανδία, τη Νέα Γουινέα και όμορα νησιωτικά συμπλέγματα- και να τις συγκρίνουν με κλιματικά πρότυπα προσωμοίωσης. «Τα αποτελέσματά μας δείχνουν ότι δεν υπάρχουν άλλες θερμές περίοδοι αυτά τα 1000 χρόνια, οι οποίες να μπορούν να συγκριθούν με την υπερθέρμανση που βιώνει η Αυστραλασία από το 1950», επισημαίνει η ερευνήτρια.
Η Δρ. Τζέρτζις εξηγεί ότι η αξιοποίηση φυσικών δεικτών όπως οι προαναφερθέντες, είναι απαραίτητη «για να αξιολογηθεί η κλιματική μεταβλητότητα - σε περιφερειακό και παγκόσμιο επίπεδο- των αιώνων πριν από το 1910, όταν άρχισε η άμεση καταγραφή θερμοκρασιακών δεδομένων». Στη συγκεκριμένη περίπτωση, οι ερευνητές μελέτησαν αρχεία που προέκυψαν μετά από δεκαετίες ερευνών από 30 και πλέον ερευνητές. Η αναδημιουργία των θερμοκρασιών επετεύχθη με 3000 διαφορετικούς τρόπους, ώστε τα αποτελέσματα να ανταποκρίνονται όσο το δυνατόν περισσότερο στην πραγματικότητα.
Αναρτήθηκε από Giannis Poulidakis στις 6:07 μ.μ.